text: 2016-cı ilin may ayında "Apple"ın o zamankı pərakəndə satış üzrə baş vitse-prezidenti Ancela Arendts San-Fransiskonun Yunyon meydanında yenidən işlənmiş "Apple Store"u təqdim etmişdir. Burada giriş üçün böyük şüşə qapıları, açıq yerləri və rebrendinq edilmiş otaqları özündə əks etdirən dəyişikliklər baş tutmuşdur. İstehlakçılar məhsul almaqla yanaşı, yaradıcı sənətlər üzrə xüsusi biliyə malik "Creative Pros" adlanan şəxslərdən məsləhət və kömək ala bilərlər. Onlar həmçinin, ağaclarla əhatə olunmuş "Genius Grove"da məhsul dəstəyi ala, sessiyalarda, konfranslarda və icma tədbirlərində iştirak edə bilərlər. Arendts qeyd etmişdir ki, məqsəd "Apple" mağazalarını insanların təbii olaraq toplaşdıqları və vaxt keçirdikləri "şəhər meydanlarına" çevirməkdir. Yeni dizaynın dünya üzrə bütün "Apple Store"lara tətbiq edilməyi planlaşdırılmışdır. Bu prosesdə mağazaların müvəqqəti olaraq yerdəyişməsi və ya bağlanması müşahidə olunur.